Christine Schäfer
Christine Schäfer er en tysk sopran, uddannet på Hochschule für Musik i Berlin med bl.a. Dietrich Fischer-Dieskau og Aribert Reimann som lærere.
Christine Schäfer debuterede i 1988 ved Berliner Festspiele, hvor hun med stor succes sang Nachtträume, som Reimann havde komponeret specielt til hendes lysende, klare stemme.
Sin operadebut fik Christiane Schäfer i 1991 på La Monnaie i Bruxelles som Pamina i Wolfgang Amadeus Mozarts opera Tryllefløjten, og i 1995 skabte hun sensation ved Salzburg-festspillene som Lulu i Alban Bergs opera Lulu, et parti hun senere sang i Glyndebourne og på Metropolitan-Opera i New York.
Det er kendetegnende for Christine Schäfer, at hun med lige stor overbevisning synger barokmusik (Bach-kantater og Händel-operaer) som musik fra 1900-tallet (Arnold Schönbergs Pierrot Lunaire og Pierre Boulez' Pli selon pli). Hendes repertoire omfatter desuden mange partier i Mozart-operaer, hvoraf ikke mindst hendes fremstilling af Cherubino i Figaros bryllup (Salzburg-festspillene 2006) var fremragende.
Som eksempel på Christine Schäfers talent som liedsanger bør nævnes hendes meget personlige fortolkning af Franz Schuberts Winterreise (cd 2006).